திருமதி பல்பீர் சிங்

**பலவந்த் கௌர்** (1912 – 1994), திருமணத்திற்குப் பிறகு திருமதி பல்பீர் சிங் (*Mrs Balbir Singh*) என அறியப்பட்டவர், இந்திய சமையலாளர், சமையல் ஆசிரியர், சமையல் நூல் எழுத்தாளர் ஆவார். இவரது முறையான சமையல் மற்றும் இல்லவாழ்க்கை பயிற்சி வகுப்புகள் 1955ஆம் ஆண்டு புது தில்லியில் தொடங்கப்பட்டன. இவரது விருது பெற்ற திருமதி பல்பீர் சிங்கின் இந்திய சமையல் என்ற நூல் 1961ஆம் ஆண்டு லண்டனில் முதன்முதலில் வெளியிடப்பட்டு பெரும் பாராட்டைப் பெற்றது. இந்தியாவில் சமையல் கலை கற்பித்தலும் அதைப் பற்றிய எழுத்தும் தொடர்பாக முன்னோடியாகக் கருதப்படுகிறார். உணவு நிகழ்ச்சி நடுவரான சைமன் மஜும்தார் இவரை “இந்தியாவின் ஜூலியா சைல்ட்” என்று குறிப்பிடுகிறார்.

## தொழில்வாழ்க்கை
பலவந்த் கௌர் பஞ்சாபில் நிலத்தரகர் குடும்பத்தில் பிறந்தார். எட்டு வயதிலிருந்தே தனது தாயிடமிருந்து சமையலைக் கற்றுக்கொண்டார். பஞ்சாப் பல்கலைக்கழகத்தில் கல்வி பயிலும் போது பல்பீர் சிங்கை சந்தித்து பின்னர் திருமணம் செய்தார். 1936 ஆம் ஆண்டு பட்டம் பெற்றார். இந்தியப் பிரிவுக்குப் பிறகு, திருமணமான இத்தம்பதிகள் லண்டனுக்கு குடிபெயர்ந்தனர்; அங்கு டாக்டர் பல்பீர் சிங் ஆராய்ச்சி உதவித்தொகையில் பணியாற்றினார். ரீஜன்ட் தெருவில் உள்ள இல்லவியல் பாடநெறியில் அவர் பயின்ற போது, கற்பித்தலின் மீதான தனது விருப்பத்தை உணர்ந்தார்; 1955 ஆம் ஆண்டு பட்டம் பெற்றார்.

அதே ஆண்டு இந்தியா திரும்பியபின், நியூ டெல்லியில் உள்ள தனது இல்லத்திலும் லேடி இர்வின் கல்லூரியிலும் சமையல் மற்றும் இல்லவாழ்க்கை பயிற்சி வகுப்புகளைத் தொடங்கினார். அவரது வகுப்புகள் மிகுந்த பிரபலமடைந்து, பலரிடையே திருமணத்திற்கு முன் அவசியமான பயிற்சியாகக் கருதப்பட்டன. நாற்பது ஆண்டுகளுக்கும் மேலாக சமையலை கற்பித்த அவர், இந்தியாவின் பிராந்திய மற்றும் உள்ளூர் சமையலின் வரலாறு, பண்பாடு மற்றும் அறிவியல் ஆகிய துறைகளில் நிபுணராக உருவெடுத்தார். குடும்ப உணவுகள், விருந்துகள் மற்றும் விழாக்கால விருந்து உணவுகள் போன்ற அனைத்து நிகழ்வுகளுக்கும் பொருந்தும் வகையில், விரிவான செய்முறை மற்றும் துல்லியமான வழிமுறைகள் அவரது தனிச்சிறப்பாக இருந்தது.

1961 ஆம் ஆண்டு, இந்திய சமையல் மரபிற்கான அவரது நிலையான பங்களிப்பாக விளங்கும் திருமதி பல்பீர் சிங்கின் இந்திய சமையல் என்ற நூலை எழுதியார். வடஇந்திய உணவுகளை எளிய மொழியில் விளக்கும் இந்த நூல், ஒரு இந்தியப் பெண்ணால் ஆங்கிலத்தில் எழுதப்பட்ட முதல் சமையல் நூலாகக் கருதப்படுகிறது. 1994 ஆம் ஆண்டளவில், இந்த நூல் உலகளவில் 4 இலட்சம் பிரதிகள் விற்பனையாகி, பல திருத்தங்களும் மறுபதிப்புகளும் கண்டது.1967 ஆம் ஆண்டு, தூர்தர்ஷன் தொலைக்காட்சி அவரை சமையல் நிகழ்ச்சிகளை நடத்த அழைத்தது.1994 ஆம் ஆண்டு, அவர் இந்திய இல்லங்களுக்கு கண்டினென்டல் சமையல் என்ற நூலை வெளியிட்டார்; இதில் 300 சமையல் முறைகள் இடம்பெற்றிருந்தன. இது அவரது இந்திய சமையல் நூலுக்கு துணை நூலாக இருந்தது. இந்நூலை தனது ஒரே பேரக்குழந்தையான பல்லவிக்கு திருமண பரிசாக அளிக்க வேண்டும் என்ற எண்ணத்தாலும் அவர் நிறைவு செய்ததாக குறிப்பிடப்பட்டுள்ளது.

## குறிப்பிடத்தக்க சமையல் முறைகள்
அவரது பல சமையல் முறைகள் விருதுகள் பெற்றிருந்தாலும், குறிப்பாக சிக்கன் டிக்கா மசாலா என்ற உணவு அவரது முக்கியமான சமையல் முறையாகக் கருதப்படுகிறது. உணவுப் பாரம்பரிய வரலாற்றாசிரியர்களான பீட்டர் மற்றும் கொலீன் குரோவ் தங்களது  வரலாற்றின் சுவைகள் என்ற நூலில் சிக்கன் டிக்கா மசாலாவின் தோற்றம் குறித்து பல்வேறு கருத்துகளை விவாதிக்கின்றனர். அதில், 1961 ஆம் ஆண்டு வெளியான திருமதி பல்பீர் சிங்கின் இந்திய சமையல் நூலில் இடம்பெற்ற “ஷாஹி சிக்கன் மசாலா” என்ற சமையல் முறை இதன் முன்னோடியாக இருக்கலாம் என அவர்கள் கருதுகின்றனர்.

## விருதுகள் மற்றும் பாராட்டுகள்
1959 ஆம் ஆண்டு, இல்ல உணவு பாதுகாப்பின் நன்மைகளை வெளிப்படுத்திய அவரது பணிக்காக இந்திய வேளாண் ஆராய்ச்சி கவுன்சிலின் விருது வழங்கப்பட்டது.

## மரபு
2017 ஆம் ஆண்டு, சிங்கின் பேரப்பெண்ணான பல்லவி சிட்லானி, தனது பாட்டியின் பெயரில் ஒரு மசாலா நிறுவனத்தைத் தொடங்கினார்.

## படைப்புகள்

* திருமதி பல்பீர் சிங்கின் இந்திய சமையல் (1961) – பின்னர் திருத்தங்கள் மற்றும் மறுபதிப்புகளுடன் வெளியிடப்பட்டது
* இந்திய இல்லங்களுக்கு கண்டினென்டல் சமையல் (1994)

## மேற்கோள்கள்


## மேலும் படிக்க

* Taylor Sen, Colleen (1 January 2004) "Food Culture in India (Food Culture Around the World)", Greenwood Publishing Group
* Collingham, Lizzie (6 February 2006) "Curry: A Tale of Cooks and Conquerors", Oxford University Press
* Walker, Harlan (1991) "Oxford Symposium on Food and Cookery 1991", Prospect Books
* Dhillon, Sukhraj S. (17 September 2010) "Health, Happiness, and Longevity: Eastern and Western Approach"
* Davidson, Alan  (1 August 2014) "The Oxford Companion to Food", Oxford University Press
* Forbes Publications, (1976) "Home Economics, Volume 22"
* Housecraft (1974) "Housecraft, Volumes 47-48"
* Collingham, Lizzie (2005) "Curry: a biography", Chatto & Windus
* Verlag, Gunter Narr (2006), "Journal for the Study of British Cultures, Volume 13"
* "Himmat, Volume 5"
* Sri Avinashilingam Home Science College for Women (1980) "The Indian Journal of Nutrition and Dietetics, Volume 17"
* *The Flavors of History, (From corn to chilli to curry)*  by Peter & Colleen Grove

பகுப்பு:1912 பிறப்புகள்
பகுப்பு:1994 இறப்புகள்
பகுப்பு:சமையல் கலைஞர்கள்